
HOTĂRÂRE

cu privire la Regulamentul privind monitorizarea internă

a programelor de radio şi televiziune

ale IPNA Compania „Teleradio-Moldova”
În conformitate cu prevederile art.56 alin.(6), art.58 lit.c) din Codul audiovizualului al Republicii Moldova şi în baza p.42 lit.d), m) şi n) din Regulamentul Consiliului de Observatori al Instituţiei Publice Naţionale a Audiovizualului Compania "Teleradio-Moldova", aprobat prin Hotărîrea Consiliului de Observatori nr.1/3 din 09.02.2007,

în urma examinării proiectului Regulamentului privind monitorizarea internă a programelor de radio şi televiziune ale IPNA Compania „Teleradio-Moldova” prezentat de Directorul executiv al Asociației Presei Electronice APEL, Ion Bunduchi,
Consiliul de Observatori

HOTĂRĂŞTE:

1. Se aprobă Regulamentul privind monitorizarea internă a programelor de radio şi televiziune ale IPNA Compania „Teleradio-Moldova”.

2. Anexa Regulamentul privind monitorizarea internă a programelor de radio şi televiziune ale IPNA Compania „Teleradio-Moldova” este parte integrantă a prezentei hotărâri.
3. Se abrogă Hotărârea Consiliului de Observatori nr.1/208 din 6 octombrie 2010 cu privire la Regulamentul privind monitorizarea internă a programelor de radio şi televiziune ale IPNA Compania „Teleradio-Moldova”.

4. Se ia act de nepublicarea de către președintele Consiliului de Observatori a Hotărârii Consiliului de Observatori nr.1/208 din 6 octombrie 2010 cu privire la Regulamentul privind monitorizarea internă a programelor de radio şi televiziune ale IPNA Compania „Teleradio-Moldova”.

5. Prezenta hotărâre în vigoare din ziua publicării.

Prezenta hotărâre a fost adoptată cu votul a 7 membri ai Consiliului de Observatori.

Preşedintele

Consiliului de Observatori                                                       Eugeniu Rîbca

Secretarul şedinţei

Consiliului de Observatori                                                      Viorica Bogatu
Anexă
REGULAMENTUL
privind monitorizarea internă a programelor de radio
şi televiziune ale IPNA Compania „Teleradio-Moldova”

I. Misiune şi obiective
1. Misiunea monitorizării este să stabilească măsura în care serviciul de programe oferit publicului corespunde normelor legale şi standardelor profesionale.
2. Obiectivele monitorizării sunt:
2.1. să determine în ce măsură programele radiofonice şi televizate corespund prevederilor din Statutul instituţiei şi din Caietul de Sarcini;

2.2. să stabilească în ce măsură în programele informative şi de actualităţi sunt respectate principiile echilibrului social-politic, imparţialităţii, echidistanţei şi veridicităţii;

2.3. să evalueze în ce măsură programele dedicate procesului electoral corespund cadrului normativ;

2.4. să determine în ce măsură este respectată legislaţia naţională cu referire la difuzarea publicităţii, inclusiv a celei electorale;

2.5. să stabilească în ce măsură instituţia, prin programe speciale, îşi onorează angajamentul faţă de anumite categorii de beneficiari: copii, tineret, grupuri sociale minoritare etc.;

2.6. să formuleze recomandări în funcţie de rezultatele monitorizării.
II. Principii de monitorizare
3. Monitorizarea va fi efectuată cu respectarea următoarelor principii:
3.1. principiul responsabilităţii, care impune monitorilor să conştientizeze importanţa produsului pe care îl oferă şi dictează un comportament pe măsură să asigure o calitate adecvată a muncii;

3.2. principiul acurateţei, care asigură exactitatea datelor, necesară rezultatelor credibile ale monitorizării;

3.3. principiul cooperării, care implică relaţii de conlucrare între toate părţile interesate de monitorizare;

3.4. principiul transparenţei, care asigură oricui este interesat posibilitatea de a se familiariza cu rezultatele monitorizărilor şi de a verifica veridicitatea lor;

3.5. principiul eficienţei, care determină monitorii să formuleze concluzii şi recomandări exacte în urma monitorizărilor;

3.6. principiul independenţei, care impune monitorilor să se ghideze exclusiv de metodologie şi să respingă orice tip de ingerinţe din interior sau din exterior.
III. Procesul de monitorizare
4. Procesul de monitorizare cuprinde etapele pre-monitorizare, monitorizare şi post-monitorizare.
5. Etapa pre-monitorizare include:
5.1. Determinarea subiectului monitorizării (programe informative, programe tematice, programe electorale, publicitatea etc.), decis de administraţie, dacă nu este prevăzut de Planul de activitate al subdiviziunii.
5.2. Constituirea echipei de monitori, precizarea misiunii, competenţelor şi atribuţiilor ei. Monitorizarea poate fi efectuată de serviciul intern de monitorizare, de un grup de lucrători ai Companiei, desemnaţi pentru această misiune, sau de specialişti din afară. În cazul monitorilor din afară relaţiile de muncă cu ei sunt stabilite conform legislaţiei în vigoare.
5.3. Pregătirea sau ajustarea echipamentelor în funcţie de sarcina monitorizării. Compania asigură echipamentul respectiv, locurile de muncă şi articolele de birotică, necesare pentru organizarea şi desfăşurarea tuturor etapelor de monitorizare. În cazul prestării serviciilor din afara IPNA, relaţiile de prestări de servicii şi de muncă cu personalul angajat sunt oficializate conform legislaţiei în vigoare.
5.4. Şcolarizarea, în caz de necesitate, a  monitorilor.

5.5. Elaborarea şi aprobarea planului monitorizării, care, în linii mari, cuprinde: cadrul metodologic ajustat la sarcina monitorizării; fişa de monitorizare; perioada monitorizată; termene şi responsabili pentru fiecare acţiune etc.
5.6. Captarea, stocarea şi depozitarea programelor ce urmează a fi monitorizate.

6. Etapa monitorizare include:
6.1. Audierea/vizionarea programelor monitorizate.
6.2. Completarea fişei de monitorizare. Fişele sunt completate zilnic, separat pentru fiecare ediţie monitorizată. Fişele în variantă electronică şi tipar se păstrează pe o perioadă de un an din ziua prezentării raportului.
6.3. Verificarea corectitudinii datelor din Fişele de monitorizare.
6.4. Generalizarea şi prelucrarea primară a datelor monitorizării.
6.5. Interpretarea datelor monitorizării.
6.6. Întocmirea Raportului de monitorizare, care, în esenţă, cuprinde: cadrul metodologic, rezultatele monitorizării, concluzii şi recomandări. Raportul este prezentat administraţiei la o dată prestabilită. În cazul necesităţii unei consultări prealabile sunt rezervate suplimentar trei zile lucrătoare.
6.7. Prezentarea publică a Raportului de monitorizare.

7. Etapa post-monitorizare include:
7.1. Distribuirea Raportului de monitorizare părţilor interesate;

7.2. Elaborarea, la necesitate, a unui plan de acţiuni îndreptate spre depăşirea deficienţelor atestate în Raportul de monitorizare. Elaborarea planului este dispusă de superiorul subdiviziunii în programele monitorizate ale căreia au fost atestate deficienţe;

7.3. Implementarea planului de acţiuni şi, după caz, prin decizia administraţiei, monitorizarea repetată a programelor în care au fost atestate deficienţe.
IV. Metodologia monitorizării programelor radio şi televiziune

8. Monitorizarea programelor radio şi televizate se efectuează conform unei metodologii care permite evaluarea cantitativă şi calitativă a conţinuturilor lor (a se vedea Anexele 1-3).
9. Metodologia, la necesitate, va fi ajustată la sarcina monitorizării concrete.
10. Fişa model de monitorizare va fi de fiecare dată ajustată la sarcina monitorizării concrete.
11. Metodologia monitorizării programelor radio şi televizate prevede evaluarea conţinuturilor lor în temeiul unor indici cantitativi şi calitativi.
12. Indicii cantitativi sunt utilizaţi în cazul în care anumite valori pot fi evaluate cu exactitate (numărul de ştiri, durata programelor, frecvenţa şi durata intervenţiilor protagoniştilor monitorizaţi, volumul publicităţii pe zi/oră, numărul de surse într-o ştire etc.).
13. Indicii calitativi, mai dificil de utilizat, evaluează, de regulă, contextul în care apar protagoniştii (pozitiv, negativ, neutru), atitudinea autorului ştirii/emisiunii (părtinitoare/nepărtinitoare; favorizantă/defavorizantă), limbajul (corect, incorect, licenţios) etc.
V. Dispoziţii finale
14. Anexele 1-3 sunt parte integrantă a prezentului regulament.
Anexa 1
Monitorizarea pluralismului politic în ştirile, subiectele şi emisiunile politice/electorale radio şi televizate. Cadru metodologic
1. Cadrul metodologic cuprinde indicatori şi variabile care permit determinarea prezenţei sau lipsei pluralismului politic în ştiri, subiecte şi programe politice, inclusiv cu caracter electoral.
2. Cadrul metodologic include indicatori, aplicarea cărora oferă posibilitatea de a determina măsura în care obiectul monitorizat corespunde normelor juridice în vigoare şi standardelor profesionale.
3. Cadrul metodologic cuprinde şi/sau defineşte:
3.1 postul (radio/tv);
3.2. obiectul monitorizării;
3.3. unitatea de analiză – mesajul din cadrul obiectului monitorizat (ştiri, materiale, emisiuni politice/electorale) care se referă nemijlocit la subiectul politic/electoral. Unitatea de analiză poate fi şi obiectul monitorizat în întregime, în cazul în care mesajul vizează în totalitate subiecţii monitorizaţi;

3.4. numele monitorului.

4. Cadrul metodologic operează cu următorii indicatori cantitativi/variabile; calitativi/variabile:
4.1. indicatori cantitativi/variabile:

4.1.1. data şi ora de emisie a obiectului monitorizării;

4.1.2. ordinea plasării ştirii politice/electorale sau a subiectului politic/electoral în ediţiile informative şi de actualităţi;

4.1.3. subiect politic/electoral – actori politici/electorali personalizaţi şi/sau instituţionalizaţi. Lista actorilor este stabilită înainte de lansarea activităţii de monitorizare în funcţie de obiectul monitorizării și include:

4.1.3.1. persoane, care sunt identificate cu activităţi la Preşedinţie, în Parlament, în Guvern, lideri ai partidelor şi formaţiunilor politice, reprezentanţi ai altor entităţi politice relevante. Numele este indicat în Fişa de monitorizare ori de câte ori persoana dată apare în unitatea de analiză;
4.1.3.2. instituţii publice centrale şi/sau locale, partide, formaţiuni politice etc. Lista este întocmită înainte de lansarea activităţii de monitorizare. Pentru simplificarea procesului de monitorizare sunt utilizate coduri ale actorilor. De exemplu, codul pentru Autoritatea Publică Centrală poate fi APC. Codurile se fac cunoscute până la începutul procesului de monitorizare;

4.1.3.3. în perioadele electorale obiect al monitorizării pot fi şi activităţile radiodifuzorului public îndreptate spre educaţia electoratului. În asemenea caz, pot fi identificaţi şi alte subiecţi, cum ar fi, de exemplu, organele electorale de toate nivelele, reprezentanţi ai societăţii civile etc.;

4.1.4. durata apariţiei în unitatea de analiză a subiectului politic/electoral – volum de timp măsurat în secunde, acordat subiectului politic/electoral, ori de câte ori este prezent, cu intervenţii directe şi/sau indirecte, în unitatea de analiză. În cazul în care subiecţii sunt doar menţionaţi, timpul indicat în Fişa de monitorizare trebuie să fie minim. De exemplu: La manifestare au participat reprezentanţi ai partidului politic X, partidului politic Y și partidului politic Z. Fiecare subiect are acelaşi timp – 1 secundă;

4.1.5. frecvenţa apariţiei în unitatea de analiză a subiectului politic/electoral – număr ce indică de câte ori în perioada monitorizată subiectul politic/electoral a fost prezent, cu intervenţii directe şi/sau indirecte în unitatea de analiză;

4.1.6.
intervenţie directă – criteriu ce indică durata şi frecvenţa apariţiei actorului politic/electoral personalizat în unitatea de analiză, în cazul în care acesta vorbeşte direct în cameră sau la microfon (discurs direct);

4.1.7. intervenţie indirectă (menţiune) – criteriu ce indică durata şi frecvenţa apariţiei actorului politic/electoral personalizat în unitatea de analiză, în cazul când despre el vorbeşte oricine dintre protagoniştii materialului sau însăşi autorul acestuia. Este considerată intervenţie indirectă (menţiune) şi afişarea, la televiziune, a imaginii actorului monitorizat, sau apariţia lui în imagine, fără a i se oferi cuvântul;
4.1.8. lista, în funcţie de scopul monitorizării, poate fi completată (respectiv, Fişa de monitorizare) şi cu alţi indicatori/variabile: gen, vârstă, etnie, studii, zonă geografică, tematică etc.;
4.2. indicatori calitativi/variabile:
4.2.1. ton – calificativ pentru contextul în care apare în unitatea de analiză subiectul politic/electoral monitorizat. Tonul poate fi pozitiv, negativ, neutru. Tonul este considerat pozitiv în cazul în care faţă de subiectul politic/electoral sunt manifestate admiraţii, sentimente şi/sau emoţii pozitive ori căruia îi sunt aduse laude din partea oricărui protagonist ori a jurnalistului. Tonul este considerat negativ în cazul în care subiectului politic/electoral îi sunt aduse acuzaţii, critici, caracteristici negative, fie din partea protagonistului / protagoniştilor, fie din partea jurnalistului. Tonul este considerat neutru în cazul în care, după audiere/vizionare, subiectul politic/electoral şi/sau acţiunile lui, nu pot fi asociate cu aprecieri nici pozitive, nici negative;
4.2.2. Subiectul poate avea în aceeaşi unitate de analiză calificative diferite:

4.2.2.1. poziţia jurnalistului – atitudinea autorului ştirii/materialului/emisiunii faţă de subiecţii politici/electorali despre care relatează. Atitudinea poate fi calificată drept părtinitoare sau nepărtinitoare;

4.2.2.2. prestaţia moderatorului – atitudinea jurnalistului faţă de participanţii la o emisiune politică/electorală. Prestaţia poate fi calificată drept adecvată (în cazul în care sunt respectate normele juridice şi deontologice) sau inadecvată (în cazul în care sunt atestate devieri de la norme);

4.2.2.3. calitatea limbajului – gradul de corectitudine al limbajului utilizat, de regulă, de către jurnalişti. Limbajul poate fi calificat drept acceptabil, defectuos (erori gramaticale/stilistice etc), licenţios (care cade sub incidenţa legii).
5. În funcţie de obiectivele monitorizării, este selectat un anumit număr de indicatori cantitativi şi calitativi, care se regăsesc şi în Fişa de monitorizare.

6. Un model de Fişă de monitorizare poate conţine (indicatori/variabile):
Postul monitorizat________________________
Obiectul monitorizării_____________________
Monitor________________________________
	Nr.
	unitate de analiză
	dată/oră
	subiect
	durată (sec.)
	poziţie
	ton
	limbaj

	
	
	
	
	Id
	Iin
	Pt
	Npt
	P
	Ng
	N
	A
	D
	L

	
	
	
	
	
	
	
	
	
	
	
	
	
	

	
	
	
	
	
	
	
	
	
	
	
	
	
	


Coduri:
Id – intervenţii directe
Iin – intervenţii indirecte
Pt –  părtinitoare
Npt – nepărtinitoare
P – pozitiv
Ng – negativ
N – neutru
A – acceptabil
D – defectuos
L – licenţios
7. La evaluarea rezultatelor finale ale monitorizării pot fi luaţi în considerare factori suplimentari, precum:
7.1. Agenda evenimentelor. Există oare evenimente politice importante, care nu au fost reflectate de către postul monitorizat, dar au fost reflectate de alte posturi?
7.2. Temele reflectate. Postul monitorizat a selectat tematici relevante pentru public sau a reflectat, în special, agenda vreunui subiect politic/electoral?
7.3. Reflectarea echitabilă. Sunt oare prezentate în unitatea de analiză în mod identic evenimentele politice/electorale (toate cu filmări sau toate numai în text, sau toate cu participarea directă a subiecţilor)?
7.4. Factorul deţinătorului de funcţie. Reflectarea evenimentelor cu participarea actorilor politici/electorali, deţinători de funcţii oficiale, nu-i favorizează cumva?

7.5. Manipularea (prin imagine, sunet, lumini, montaj, machetare etc.). În unitatea de analiză s-a ţinut (sau nu) cont de utilizarea, cu bună credinţă, a materialului filmat sau a înregistrărilor sonore; de calitatea sunetului; de unghiul de filmare; de planul filmat; de  montare; de modul de utilizare a materialului de arhivă etc., astfel încât nici un subiect politic/electoral să nu apară, în context pozitiv sau negativ, ca rezultat al manipulării?
8. În cazul în care obiectul monitorizării sunt dezbaterile politice/electorale, trebuie luate în considerare următoarele aspecte:
8.1. sunt oare dezbaterile organizate cu respectarea rigorilor legale şi profesionale?
8.2. are oare moderatorul dezbaterilor o prestaţie adecvată?
8.3. în ce măsură este îndreptăţită implicarea publicului în dezbateri?

9. În cazurile prevăzute mai sus Fişa de monitorizare trebuie ajustată la obiectivele monitorizării.

Anexa 2
Monitorizarea pluralismului social: cadru metodologic
1. Cadrul metodologic cuprinde indicatori şi variabile care permit determinarea prezenţei sau lipsei pluralismului social în ştiri, materiale şi emisiuni cu tematică socială.
2. Cadrul metodologic include indicatori, aplicarea cărora oferă posibilitatea de a determina măsura în care obiectul monitorizat corespunde normelor juridice în vigoare şi standardelor profesionale.
3. Cadrul metodologic cuprinde şi/sau defineşte următoarele:
3.1. postul (radio/tv);
3.2. obiectul monitorizării;
3.3. unitatea de analiză – mesajul din cadrul obiectului monitorizat (ştiri, materiale, emisiuni cu tematică socială) care se referă nemijlocit la subiecţii monitorizaţi. Unitatea de analiză poate fi şi obiectul monitorizat în întregime, în cazul în care mesajul vizează în totalitate subiecţii monitorizaţi;

3.4. numele monitorului.
4. Cadrul metodologic operează cu următorii indicatori cantitativi/variabile; calitativi/variabile:
4.1. Indicatori cantitativi/variabile:

4.1.1. data şi ora de emisie a obiectului monitorizării;

4.1.2. tema (aspectul) obiectului monitorizării;

4.1.3. durata unităţii de analiză sau a obiectului monitorizării. Ea indică cota parte a tematicii monitorizat în volumul total de timp alocat obiectului monitorizării;

4.1.4. ordinea plasării unităţii de analiză în obiectul monitorizării;

4.1.5. subiect social – actori sociali personalizaţi (protagonişti) şi/sau instituţionalizaţi.  Lista actorilor este stabilită înainte de lansarea activităţii de monitorizare în funcţie de obiectul monitorizării și include:

4.1.5.1. persoane, care sunt identificate cu activităţi ale instituţiilor sociale, publice sau private. Numele este indicat în Fişa de monitorizare ori de câte ori persoana dată apare în unitatea de analiză;
4.1.5.2. instituţii sociale, publice sau private, centrale şi/sau locale, partide, formaţiuni politice etc. Lista este întocmită înainte de lansarea activităţii de monitorizare. Pentru simplificarea procesului de monitorizare sunt utilizate coduri ale actorilor. De exemplu, codul pentru Ministerul Educaţiei poate fi ME. Codurile se fac cunoscute până la începutul procesului de monitorizare;
4.1.6. durata apariţiei în unitatea de analiză a subiectului social – volum de timp măsurat în secunde, acordat subiectului social, ori de câte ori este prezent, cu intervenţii directe şi/sau indirecte, în unitatea de analiză. În cazul în care subiecţii sunt doar menţionaţi, timpul indicat în Fişa de monitorizare trebuie să fie minim. De exemplu: Majorarea pensiilor a fost solicitată de sindicate şi ONG-uri. Fiecare subiect are acelaşi timp – 1 secundă;

4.1.7. frecvenţa apariţiei în unitatea de analiză a subiectului social – număr ce indică de câte ori în perioada monitorizată subiectul social a fost prezent, cu intervenţii directe şi/sau indirecte, în unitatea de analiză;

4.1.8. intervenţie directă – criteriu ce indică durata şi frecvenţa apariţiei actorului social personalizat în unitatea de analiză, în cazul în care acesta vorbeşte direct în cameră sau la microfon (discurs direct);

4.1.9. intervenţie indirectă (menţiune) – criteriu ce indică durata şi frecvenţa apariţiei actorului social personalizat în unitatea de analiză, în cazul când despre el vorbeşte oricine dintre protagoniştii materialului sau însăşi autorul acestuia. Este considerată intervenţie indirectă (menţiune) şi afişarea, la televiziune, a imaginii actorului monitorizat sau apariţia lui în imagine, fără a i se oferi cuvântul;

4.1.10. limba difuzării – permite a analiza respectării legislaţiei lingvistice;

4.1.11. sursa – indică sursele de informaţii ale unităţii de analiză. Sunt indicate doar sursele identificate, explicit recunoscute în unitatea de analiză. Dacă la o sursă se face referinţă sau dacă este citată de mai multe ori într-o unitate de analiză, ea este indicată o singură dată;

4.1.12. voce – fiecărei dintre surse i se atribuie un cod în conformitate cu o listă predeterminată, care identifică afilierea politică sau socială a sursei. De exemplu, afiliat politic (ap-PL) sau funcţionar de stat (f/s);

4.1.13. gen – sursei i se atribuie codul respectiv (m) sau (f). În cazul, în care genul sursei nu este identificat (Ex.: În Raportul Consiliului Europei…, Purtătorul de cuvânt al MAEIE a declarat…, Ziarul „EZ” scrie…) se consideră genul neidentificat şi este notat cu (n);

4.1.14. zona – regiunea din care provine ştirea. Lista localităţilor este codificată şi ea poate fi completată şi modificată, dar codurile urmează să fie predeterminate în perioada de până la monitorizare. Dacă ştirea parvine dintr-o localitate concretă (Chişinău, Bălţi, Cimişlia), dar ea se referă la toată ţara, este codată după localitatea, unde a fost lansată;

4.2. indicatori calitativi/variabile:
4.2.1 ton – calificativ pentru contextul în care apare în unitatea de analiză subiectul social monitorizat. Tonul poate fi pozitiv, negativ, neutru. Indicatorul dat este utilizat pentru identificarea unor afirmaţii utilizate mai frecvent, la o anumită temă şi cu anumite conotaţii. Atare abordare permite cuantificarea expresiilor la tema dată şi, implicit, determinarea opiniilor predominante în obiectul monitorizării. De exemplu, afirmaţiilor: Rromii în Republica Moldova sunt integraţi în societate…Rromii sunt discriminaţi în societatea moldovenească… Rromii au drepturi egale cu ceilalţi cetăţeni din RM…Rromii constituie un factor destabilizator pentru RM… Rromii tradiţional se împacă bine cu  ceilalţi conlocuitori…, li se poate atribui, în dependenţă de conotaţie, ton pozitiv, negativ sau neutru. Indicatorul permite a atesta prezenţa sau lipsa în obiectul monitorizat a anumitor stereotipuri, anacronisme sociale etc.;

4.2.2. poziţia jurnalistului – atitudinea autorului ştirii/materialului/emisiunii faţă de subiecţii sociali despre care relatează. Atitudinea poate fi calificată drept părtinitoare sau nepărtinitoare;

4.2.3. calitatea limbajului – gradul de corectitudine al limbajului utilizat. Indicatorul permite a identifica prezenţa sau lipsa în obiectul monitorizat a discursurilor instigatoare, a defăimării, a injuriei etc.
4.3. Un model simplificat de Fişă de monitorizare poate conţine (indicatori/variabile):

Postul monitorizat________________________
Obiectul monitorizării_____________________
Data ____________ora____________________

Monitor________________________________

	Nr.
	Tema
	Durata
	Limba
	Subiect
	Nr.surse
	Voce
	Gen
	Zona

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	


4.4. Fişa de monitorizare, în funcţie de scop, poate fi completată cu alţi indicatori/variabile: naţionalitatea, vârsta, studiile, ocupaţia, locul de trai etc.
Anexa 3
Monitorizarea publicităţii electorale, comerciale şi necomerciale în serviciul de programe radio şi televizate. Cadru metodologic
1. Cadrul metodologic cuprinde indicatori şi variabile care permit determinarea volumului, conţinutului şi locului plasării publicităţii în serviciul de programe radio şi tv pe o perioadă prestabilită.
2. Cadrul metodologic include indicatori, aplicarea cărora oferă posibilitatea de a determina măsura în care obiectul monitorizat corespunde normelor juridice în vigoare şi standardelor profesionale.
3. Cadrul metodologic cuprinde şi/sau defineşte următoarele:
3.1. postul (radio/tv);
3.2. obiectul monitorizării;
3.3. unitatea de analiză – spotul de publicitate, difuzat separat sau un bloc în cadrul serviciului de programe radio şi tv;

3.4. numele monitorului.

4. Cadrul metodologic operează cu indicatori cantitativi/variabile; calitativi/variabile, în dependenţă de caracterul publicităţii (electorale, comerciale, necomerciale).
5. În cazul monitorizării publicităţii electorale se operează cu:
5.1. indicatori cantitativi/variabile:

5.1.1. data şi ora de emisie a obiectului monitorizării. Permite a stabili dacă sunt respectate cerinţele legislaţiei electorale şi audiovizuale;

5.1.2. ordinea plasării (dacă este difuzat în bloc);

5.1.3. durata unităţii de analiză. Permite a stabili dacă sunt respectate cerinţele legislaţiei electorale şi audiovizuale (dacă există asemenea cerinţe);

5.1.4. furnizorul de publicitate electorală (concurentul electoral);

5.1.5. durata pe zi şi durata pe perioada campaniei electorale a publicităţii per furnizor de publicitate electorală. Permite a stabili dacă sunt respectate cerinţele legislaţiei electorale şi audiovizuale;

5.1.6. durata pe zi şi durata pe perioada campaniei electorale a publicităţii gratuit şi contra plată per furnizor de publicitate electorală. Permite a stabili dacă sunt respectate cerinţele legislaţiei electorale şi audiovizuale.

6. În cazul în care legislaţia prevede obligativitatea de a oferi concurenţilor electorali timpi de antenă gratuit sau contra plată pentru comunicarea ofertelor electorale, pot fi utilizaţi indicatori ce ar permite determinarea măsurii conformării radiodifuzorului rigorilor juridice.
7. La monitorizarea publicităţii electorale sunt utilizaţi indicatori cantitativi/variabile, în virtutea faptului că de conţinutul ei (monitorizat prin intermediul indicatorilor calitativi), de regulă, este responsabil furnizorul de publicitate electorală (concurentul electoral).
8. În cazul monitorizării publicităţii comerciale se operează cu indicatori cantitativi/variabile, indicatori calitativi/variabile:
8.1. ora difuzării. Permite a stabili dacă este respectată legislaţia audiovizuală şi cu privire la publicitate. De exemplu, dacă este respectată cerinţa ca publicitatea băuturilor alcoolice (consum deschis) să fie plasată după ora 22.00; 

8.2. durata unităţii de analiză. Permite a determina volumul total de publicitate pe oră şi pe zi şi, respectiv, gradul de conformare la rigorile juridice (20% pe oră; 15% pe zi). Este şi un instrument de verificare a cotei pieţei de publicitate pe care o accesează, într-o perioadă prestabilită (de regulă, 1 an) radiodifuzorul;
8.3. monitorizarea poate fi focalizată asupra publicităţii unor produse, faţă de care legislaţia impune restricţii speciale, cum ar fi, de exemplu, băuturile alcoolice. În asemenea caz pot fi utilizaţi următorii indicatori/variabile:
8.3.1. produsul (denumirea băuturii alcoolice);

8.3.2. tipul băuturii alcoolice. Este  specificat tipul de băutură alcoolică pentru  care se face publicitate (bere, vin, băuturi spirtoase, votcă/tărie). Pentru a simplifica monitorizarea, tipurilor de băuturi alcoolice li se atribuie coduri, gen: B – bere, V – vin, VA – vin alcoolizat, S – spirtoase, R – băuturi răcoritoare, RA – băuturi răcoritoare alcoolizate etc.;

8.3.3. tipul publicităţii. Identificarea se referă la posibilul impact emotiv – senzaţional al tipului de băutură asupra persoanei care o consumă (sau o poate consuma). Mesajul spotului este orientat la unele schimbări, unele opţiuni, luări de atitudini, aprecieri, performanţe ale individului. Conform practicii, elaborate la Centre for Development and Emergency Practice de pe lângă Oxford Brookes University, putem delimita patru tipuri de publicitate:
8.3.3.1. aspiraţională. Conţinutul spotului sugerează, că consumul acestei băuturi se asociază cu locaţii de lux sau exotice, cu un anumit succes material, cu performanţe pe scara socială;

8.3.3.2. familiară. Conţinutul spotului „transportă” consumatorul în atmosferă de familie, de prieteni, de bar;

8.3.3.3. Kidult. Este un termen derivat din cuvintele englezeşti „copil” şi „adult”, şi care se referă la tipul de publicitate, în care personajele se comportă fără complexe, degajat, neinhibaţi, ca nişte copii. Acest tip de publicitate, care poate conţine nu numai băuturi alcoolice, trebuie monitorizat cu atenţie, deoarece prin mesajul său „degajat”, „copilăresc” poate atrage tinerii şi copiii;

8.3.3.4. imaginară. Tipul dat de publicitate se bazează pe un scenariu cu acţiuni şi personaje ireale, din poveşti, abstracte, non – umane.
8.3.4.
Tipurile de publicitate prevăzute în p.8.3.3 pot fi identificate prin codurile A, F, K, I.
8.4. personaje. „Eroii” subiectului, spotului publicitar, care reprezintă consumatorii de băutură alcoolică (sau aspiratorii la ea), cei care încurajează, stimulează în spot prin acţiunile, faptele lor consumul de băutură. Personajele sunt identificate pe genuri şi categorii de vârstă:
8.4.1. gen. De regulă, mesajul spotului este amplificat de personajul – erou al lui, care are anumite calităţi, fie proprii femeilor (frumuseţea, eleganţa, tandreţea, sexualitatea, seducţia etc.) sau a bărbaţilor (fermitate, voinţa, perseverenţa, puterea fizică, capacitatea de a impune etc.);
8.4.2. vârstă. Grupul de vârstă a personajelor se identifică pentru a determina mai exact care este publicul ţintă al acestui spot, care ar fi categoria de vârstă, potenţial consumatoare de această băutură alcoolică. Plus la toate, identificarea acestui indicator permite să urmărim respectarea prevederilor legale care interzic implicarea tinerilor (minorilor) la producerea spoturilor publicitare pentru băuturi alcoolice sau îndemnul pentru ei de a consuma acest produs. Grupului de vârstă, de asemenea, i se pot atribui coduri, gen: 1 – sub 20 de ani; 2 – 20-40 de ani; 3 – 40-60 de ani; 4 – peste 60 de ani;

8.5. fizic. Mesajul spotului stabileşte o legătură între consumul acestei băuturi şi îmbunătăţirea calităţilor fizice ale persoanei;

8.6. Sexual. Mesajul spotului stabileşte o legătură între consumul acestei băuturi şi obţinerea unor performanţe sexuale de către persoana, consumatoare  a acestui produs;

8.7. Social. Mesajul spotului stabileşte o legătură între consumul acestei băuturi şi atingerea unor performanţe sociale de către persoana consumatoare;

8.8. terapeutic. Mesajul spotului sugerează că băutura respectivă are calităţi terapeutice pentru persoanele consumatoare;

8.9. excesul. Prin mesajul spotului se încurajează consumul exagerat al băuturii respective.
9. Pentru monitorizare putem utiliza modelul respectiv de fişă:

Postul monitorizat________________________
Obiectul monitorizării_____________________
Monitor________________________________

	Data

/Ora
	Durata
	Produsul
	Tipul alcoolului
	Tipul publicităţii
	Personaje
	mesaj

10. Lista indicatorilor poate fi extinsă sau redusă luând în consideraţie obiectivele şi sarcinile monitorizării.

